钦定古今图书集成/明伦汇编/官常典/第564卷 > 崔安潜
## 钦定古今图书集成/明伦汇编/官常典/第564卷 > 崔安潜

按《唐书崔融传》：“融曾孙从，从子安潜，字进之，进士擢
第，咸通中，历江西观察，忠武节度使。乾符初，王仙芝
寇河南，安潜募人增陴缮械，不以力费，仰朝廷，首请
会兵讨捕，号令精明，贼畏之，不犯陈许境。使大将张
自勉将兵七千援宋州。时宋威屯曹州，而官军数却，
贼围宋益急。自勉收南月城，斩贼二千级，仙芝夜解”
去。宰相郑畋建言，请以陈许兵三千隶宋威，而威忌
自勉，乞尽得安潜军，使自勉隶麾下。畋谓威有疑忿，
必杀自勉，奏言：“今以兵悉畀威，是自勉以功受辱。安
潜抗贼有功，乃取锐兵付威，后有缓急，何以战？是劳
不蒙赏，无以示天下。”诏止以四千付威，馀还自勉。俄
代高骈领西川节度。吏倚骈为奸利者，安潜皆诛之，
数更除缪政，于是盗贼衰，蜀民以安。宰相卢携素厚
骈，乃诬以罪，罢为太子宾客，分司东都。僖宗避贼剑
南，召为太子少师，王铎任都统，表以自副。铎解兵，安
潜复为少师、东都留守。青州王敬武卒，诏拜平卢节
度使，检校太师兼侍中。会敬武子师范专地，不得入
而还。后迁太子太傅，卒。赠太子太师，谥贞孝。安潜于
吏事尤长，虽位将相，阅具狱未尝不身听之。